
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže v roku 2023 bolo v Iráne popravených viac ako 800 osôb, čo je najvyšší počet od roku 2015, a viac ako 500 demonštrantov bolo zabitých v rámci pokračujúceho potláčania hnutia Žena, život, sloboda; keďže neúmerne sú zasiahnuté menšiny;
B.	keďže odvolanie proti trestu smrti, ktoré podal Mohammad Ghobadlou, 23-ročný muž s mentálnym postihnutím, bolo 23. januára 2024 zamietnuté a bol popravený; keďže jeho nespravodlivé súdne konanie bolo poznačené obvineniami z mučenia a tajnosťami;
C.	keďže UNHRC uviedla, že v januári 2024 bolo popravených najmenej 54 osôb; keďže podľa organizácie Human Rights Watch v súčasnosti hrozí bezprostredná poprava najmenej 11 väzňom vrátane Anwara Khezriho, Kamrana Sheikheha a Khosrowa Basharata;
D.	keďže Irán bežne využíva tzv. rukojemnícku diplomaciu ako nástroj zahraničnej politiky;
1.	dôrazne odsudzuje popravy pokojných demonštrantov v Iráne vrátane popravy Mohammada Ghobadlúa; vyjadruje poľutovanie nad tým, že režim vo veľkej miere využíva trest smrti na zastrašovanie spoločnosti a potláčanie nesúhlasu; zdôrazňuje, že ide o zabíjanie schválené štátom; naliehavo vyzýva Irán, aby zmiernil všetky rozsudky smrti a úplne zrušil trest smrti; opätovne pripomína svoj pevný nesúhlas s trestom smrti vo všetkých prípadoch a za akýchkoľvek okolností; plne podporuje kampaň za zrušenie trestu smrti, ktorú začala väznená nositeľka Nobelovej ceny za mier Narges Mohammadi; opakuje svoju pokračujúcu podporu iránskemu hnutiu Žena, život, sloboda;
2.	vyzýva na bezpodmienečné a okamžité prepustenie všetkých osôb, ktoré boli svojvoľne odsúdené na trest smrti, a všetkých väzňov svedomia vrátane štátnych príslušníkov EÚ, najmä Ahmadrezu Djalalího a Johana Floderusa;
3.	Požaduje novú a odvážnu stratégiu EÚ pre Irán vrátane boja proti jeho rukojemníckej diplomacii;
4.	opakuje svoju neochvejnú výzvu Rade, aby označila Zbor iránskych revolučných gárd (IRGC) za teroristickú organizáciu a uložila ďalšie sankcie EÚ na úradníkov a subjekty zapojené do závažného porušovania ľudských práv vrátane najvyššieho vodcu, prezidenta a generálneho prokurátora;
5.	opätovne odsudzuje brutálne represie Iránu voči pokojným demonštrantom, najmä voči ženám a menšinám; vyzýva na nestranné, nezávislé a transparentné vyšetrenie obvinení z porušovania ľudských práv demonštrantov;
6.	vyzýva Irán, aby dodržiaval zásady riadneho procesu; odsudzuje hrozné podmienky zadržiavania, rozšírené používanie mučenia vrátane sexuálneho násilia a nedostatočný prístup k zdravotnej starostlivosti a právnemu zastupovaniu;
7.	naliehavo vyzýva členské štáty, aby monitorovali súdne konania a organizovali návštevy väzníc, v ktorých sú zadržiavaní väzni svedomia vrátane štátnych príslušníkov EÚ, v súlade s usmerneniami EÚ o obhajcoch ľudských práv;
8.	vyzýva členské štáty, aby začali trestné vyšetrovanie úradníkov zodpovedných za závažné porušovanie ľudských práv, a to aj v rámci univerzálnej jurisdikcie;
9.	naliehavo vyzýva Komisiu, aby zvýšila technickú a rozpočtovú podporu silnej a nezávislej iránskej občianskej spoločnosti; vyzýva členské štáty, aby uľahčili víza, azyl a núdzové granty pre tých, ktorí musia utiecť z Iránu;
10.	vyzýva členské štáty, aby podporili obnovenie mandátov osobitného spravodajcu OSN pre Irán a nezávislej medzinárodnej vyšetrovacej misie na nadchádzajúcom zasadnutí Rady OSN pre ľudské práva;
11.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi a iránskym orgánom.

